
Par Latvijas Nacionālo botānisko dārzu
· 1. Saskaņā ar Valsts pārvaldes iekārtas likuma 15. panta pirmo daļu un trešās daļas 3. punktu reorganizēt Dabas aizsardzības pārvaldi un ar 2026. gada 1. novembri izveidot viedās administrācijas un reģionālās attīstības ministra pakļautībā esošu tiešās pārvaldes iestādi "Latvijas Nacionālais botāniskais dārzs" (turpmāk – iestāde).
· 2. Ar reorganizāciju saistītos izdevumus segt no Viedās administrācijas un reģionālās attīstības ministrijas budžeta apakšprogrammas 24.05.00 "Latvijas Nacionālais botāniskais dārzs" līdzekļiem.
· 3. Iestāde ir Dabas aizsardzības pārvaldes teritoriālās struktūrvienības "Nacionālā botāniskā dārza administrācija" (turpmāk – struktūrvienība) funkciju, tiesību, saistību, prasību, bilancē esošās mantas, lietvedības un arhīva pārņēmēja. 
· 4. Iestādes galvenās funkcijas ir šādas:
· 4.1. pārvaldīt dabas pieminekli – īpaši aizsargājamos dendroloģiskos stādījumus "Latvijas Nacionālais botāniskais dārzs" – un nodrošināt tā saglabāšanu, kā arī mērķorientētu attīstību;
· 4.2. veikt ekspertīzes Latvijas starptautisko saistību izpildei par tirdzniecību ar apdraudētajām savvaļas augu sugām, kā arī nodrošināt izņemto vai konfiscēto starptautiskās tirdzniecības apdraudēto savvaļas augu uzglabāšanu;
· 4.3. piedalīties Latvijas floras in situ un ex situ izpētē un saglabāšanā, uzturēt un attīstīt Latvijas savvaļas augu sugu genofonda ex situ kolekcijas un references kolekcijas;
· 4.4. uzturēt un attīstīt Latvijas nacionālās selekcijas augu šķirņu un vēsturisko kultivāru genofonda kolekcijas un references kolekcijas;
· 4.5. veikt vides informācijas un izglītības darbu botānikā un ar to saistītajās nozarēs;
· 4.6. nodrošināt iestādes kolekciju pieejamību zinātnes un izglītības vajadzībām;
· 4.7. sadarboties ar Latvijas un pasaules floras ģenētisko resursu turētājiem.
· 5. Dabas aizsardzības pārvaldei nodot iestādei 99 amata vietas.
· 6. Viedās administrācijas un reģionālās attīstības ministram divu darbdienu laikā pēc šā rīkojuma spēkā stāšanās dienas izveidot Dabas aizsardzības pārvaldes reorganizācijas un Latvijas Nacionālā botāniskā dārza atjaunošanas komisiju (turpmāk – komisija).
· 7. Komisijai līdz 2026. gada 1. novembrim:
· 7.1. nodrošināt struktūrvienības materiālo un nemateriālo vērtību inventarizāciju;
· 7.2. noteikt bilancē esošās struktūrvienības mantas vērtību, prasību un saistību apjomu;
· 7.3. nodrošināt struktūrvienības tiesību, saistību, prasību, mantas, arhīva un lietvedības nodošanu iestādei saskaņā ar šā rīkojuma 3. punktu;
· 7.4. nodrošināt Dabas aizsardzības pārvaldes budžeta sadali, nodalot iestādes funkciju izpildei paredzēto budžetu.

